CELEX: 32022R0025
Language: fi
Date: 2021-09-22 00:00:00
Title: Komission delegoitu asetus (EU) 2022/25, annettu 22 päivänä syyskuuta 2021, Euroopan parlamentin ja neuvoston asetuksen (EU) 2019/2033 täydentämisestä sellaisten teknisten sääntelystandardien osalta, joissa täsmennetään mainitun asetuksen 15 artiklassa tarkoitettujen K-tekijöiden mittausmenetelmät (ETA:n kannalta merkityksellinen teksti)

11.1.2022   
               
               
                  FI
               
               
                  Euroopan unionin virallinen lehti
               
               
                  L 6/1
               
            
         KOMISSION DELEGOITU ASETUS (EU) 2022/25,
         annettu 22 päivänä syyskuuta 2021,
         Euroopan parlamentin ja neuvoston asetuksen (EU) 2019/2033 täydentämisestä sellaisten teknisten sääntelystandardien osalta, joissa täsmennetään mainitun asetuksen 15 artiklassa tarkoitettujen K-tekijöiden mittausmenetelmät
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon sijoituspalveluyritysten vakavaraisuusvaatimuksista sekä asetusten (EU) N:o 1093/2010, (EU) N:o 575/2013, (EU) N:o 600/2014 ja (EU) N:o 806/2014 muuttamisesta 27 päivänä marraskuuta 2019 annetun Euroopan parlamentin ja neuvoston asetuksen (EU) 2019/2033 (1) ja erityisesti sen 15 artiklan 5 kohdan kolmannen alakohdan,
         sekä katsoo seuraavaa:
         
                     (1)
                  
                  
                     Jotkin asetuksen (EU) 2019/2033 4 artiklan 1 kohdan 26 alakohdassa tarkoitetut K-tekijät eivät edellytä lisätäsmennyksiä, koska asetuksessa määritetään tarkasti niiden laskentamenetelmät. Tämä koskee ”nettopositioriskiä” koskevaa K-tekijää (K-NPR), joka on johdettu Euroopan parlamentin ja neuvoston asetuksesta (EU) N:o 575/2013 (2), ja ”keskittymäriskiä” koskevaa K-tekijää (K-CON) sekä ”kaupan vastapuolen maksukyvyttömyyden riskiä” koskevaa K-tekijää (K-TCD), joissa turvaudutaan kyseisen asetuksen vastaavien vaatimuksien yksinkertaistettuun soveltamiseen. Kuitenkin muissa tapauksissa (esimerkiksi ”hoidettavina olevat varat” (AUM), ”hallussa olevat asiakasrahat” (CMH), ”käsiteltävinä olevat asiakastoimeksiannot” (COH), ”säilytettävinä ja hallinnoitavina olevat varat” (ASA) ja ”päivittäinen kaupankäyntivirta” (DFT)) kyseisten tekijöiden mittausmenetelmät hyötyisivät lisäselvennyksistä.
                  
               
                     (2)
                  
                  
                     Sijoituspalveluyritysten toteuttamien kaikkien toimien tulisi näkyä K-tekijöissä, jotta ne kuvastaisivat riittävän hyvin riskejä. Kun otetaan huomioon, että sidonnaisasiamies on luonnollinen henkilö tai oikeushenkilö, joka toimii tietyn sijoituspalveluyrityksen lukuun ja sen täydellisellä ja ehdottomalla vastuulla, on tarve varmistaa, että sidonnaisasiamiehen toimet sisältyvät sijoituspalveluyrityksen AUM:n, ASA:n, CMH:n ja COH:n K-tekijöihin.
                  
               
                     (3)
                  
                  
                     Euroopan parlamentin ja neuvoston direktiivin 2014/65/EU (3) liitteessä I olevan A osan 5 kohdassa tarkoitettu ”sijoitusneuvonnan” sijoituspalvelu on eri kuin saman direktiivin liitteessä I olevan B osan 3 kohdassa mainittuun luokkaan ”yrityksille annettava neuvonta pääomarakenteesta, teollisuusstrategiasta sekä muista näihin liittyvistä kysymyksistä sekä yritysten sulautumista ja yritysostoja koskeva neuvonta ja palvelut” kuuluva oheispalvelu. Tätä taustaa vasten ja myös asetuksen (EU) 2019/2033 4 artiklan 1 kohdan 21 alakohdassa olevan ”luonteeltaan jatkuvan sijoitusneuvonnan” määritelmän perusteella, joka ei sisällä edellä mainittua oheispalvelua, on tarpeen tarkentaa, että kyseiseen oheispalveluun liittyvät hoidettavina olevat varat olisi jätettävä K-AUM:n laskelman ulkopuolelle.
                  
               
                     (4)
                  
                  
                     AUM:n ja ASA:n yhdenmukaisen mittauksen varmistamiseksi K-AUM- ja K-ASA-tekijöitä laskettaessa rahoitusvälineet olisi arvostettava käypään arvoonsa sovellettavien tilinpäätösstandardien mukaisesti, jotta rahoitusvälineiden markkina-arvo otettaisiin huomioon, jos se on saatavilla.
                  
               
                     (5)
                  
                  
                     Koska asetuksen (EU) 2019/2033 15 artiklan taulukossa 1 olevassa CMH-kertoimen kalibroinnissa otetaan jo huomioon käteisvarojen hallinnointiin liittyvä, asiakkaisiin kohdistuva riski, CMH:n mittaukseen sisältyviä määriä ei tule ottaa mukaan AUM:n mittaukseen. Lisäksi kaksinkertaisen laskennan välttämiseksi pääomavaatimusten laskennassa jo CMH:n mittaukseen sisältyviä määriä ei tulisi ottaa mukaan ASA:n mittaukseen.
                  
               
                     (6)
                  
                  
                     Asetuksen (EU) 2019/2033 4 artiklan 1 kohdan 28 alakohdassa olevassa CMH:n määritelmässä sekä saman asetuksen johdanto-osan 24 kappaleessa selvennetään, mitkä määrät on otettava huomioon CMH:n mittauksessa. Siksi riittää, että täsmennetään CMH:n mittausmenetelmän jäljellä olevat operatiiviset näkökohdat, jotta varmistetaan CMH-lukujen luotettavuus, erityisesti välttämällä liiallinen riippuvuus ulkoisesta raportoinnista sekä keskittymällä sijoituspalveluyrityksen sisäiseen kirjanpitoon ja sisäiseen täsmäytykseen käytettyihin lukuihin.
                  
               
                     (7)
                  
                  
                     COH-luvun sisältämien vastaanotettujen, välitettyjen ja toteutettujen toimeksiantojen määrien mittausmenetelmien on sisällettävä erityissäännöt tapauksille, joissa markkinahinnat eivät ole välittömästi saatavilla, koska ne eivät sisälly toimeksiantoihin. On tärkeää ottaa huomioon toimeksiantojen toteutuksen sekä vastaanoton ja välityksen väliset erot, koska toimeksiantojen kirjaamisen hinnat ja ajoitus COH-luvun laskemiseksi voivat olla erilaisia kummassakin tapauksessa. Lisäksi erityisesti toimeksiantojen vastaanotossa ja välityksessä välitetyt toimeksiannot ovat tähän tarkoitukseen tärkeämpi viitetieto kuin vastaanotetut toimeksiannot, koska jälkimmäisiä ei ehkä pystytä välittämään.
                  
               
                     (8)
                  
                  
                     Koska direktiivin 2014/65/EU liitteessä I olevan A osan 1 kohdassa tarkoitettu sijoituspalvelu ”yhtä tai useampaa rahoitusvälinettä koskevien toimeksiantojen vastaanottaminen ja välittäminen” poikkeaa sen 8 ja 9 kohdassa tarkoitetusta sijoitustoiminnasta ”monenkeskisen tai organisoidun kaupankäyntijärjestelmän ylläpito”, on selvennettävä, että sijoituspalveluyrityksen hoitamien monenkeskisten ja organisoitujen kaupankäyntijärjestelmien yhteenlaskettuja osto- ja myynti-intressejä ei tule ottaa mukaan K-COH-käteiskauppoja tai K-COH-johdannaisia koskevaan laskelmaan.
                  
               
                     (9)
                  
                  
                     Koska asetuksessa (EU) 2019/2033 sijoituspalveluyrityksille asetetut pääomavaatimukset perustuvat K-tekijöihin, jotka kattavat kaikki direktiivin 2014/65/EU liitteessä I mainitut palvelut ja toiminnan, on tarpeen vahvistaa säännöt kyseisten menetelmien hyväksymiselle tapauksissa, joissa muutoin voisi esiintyä kaksinkertaista laskentaa. Tämä koskee erityisesti tiettyjä oheispalveluita, joita voidaan toteuttaa ainoastaan kyseisen direktiivin liitteessä I olevassa A osassa lueteltujen palveluiden ja toiminnan yhteydessä. Siksi direktiivin 2014/65/EU liitteessä I olevan B osan 3 kohdassa tarkoitettuihin oheispalveluihin liittyviä toimeksiantoja (yrityksille annettava neuvonta pääomarakenteesta, teollisuusstrategiasta sekä muista näihin liittyvistä kysymyksistä sekä yritysten sulautumista ja yritysostoja koskeva neuvonta ja palvelut), jotka liittyvät neuvontaan sijoittajien välisissä liiketoimissa, yritysrahoitus- tai pääomasijoitustoiminnassa ei tulisi ottaa mukaan AUM:n eikä COH:n mittaukseen, koska ne sisältyvät jo kyseisiin K-tekijöihin.
                  
               
                     (10)
                  
                  
                     Asetuksen (EU) 2019/2033 15 artiklan taulukossa 1 määritetään kaksi eri kerrointa COH:n mittaukseen, toinen käteiskauppoja ja toinen johdannaisia varten. Lisäselvennyksiä olisi annettava siitä, miten kahden välinelajin välisiä kauppoja kohdennetaan, sekä kumpaankin tapaukseen sovellettavasta arvostusmenetelmästä. Varsinkin johdannaiset olisi sisällytettävä K-tekijöiden mittaukseen niiden nimellisarvon ja markkina-arvoon tehtyjen käteiskauppojen perusteella, koska K-tekijöiden kertoimet kalibroidaan tällä perusteella.
                  
               
                     (11)
                  
                  
                     On tarpeen määrittää, miten johdannaisen nimellisarvo lasketaan, koska asetus (EU) 2019/2033 ei sisällä sääntöjä sen laskemista varten. Koska asetuksen (EU) 2019/2033 29 artiklan 3 kohdassa vahvistetaan säännöt johdannaisten nimellisarvon laskemistavalle kaupan vastapuolen maksukyvyttömyyden (TCD) laskemista varten sekä TCD:n ja päivittäisen kaupankäyntivirran (DTF) mittauksen yhdenmukaisuuden varmistamiseksi, johdannaisen nimellisarvoa koskevia sääntöjä olisi sovellettava myös DTF:n mittaukseen.
                  
               
                     (12)
                  
                  
                     Asetus perustuu Euroopan pankkiviranomaisen (EPV) komissiolle toimittamiin teknisten sääntelystandardien luonnoksiin.
                  
               
                     (13)
                  
                  
                     EPV on toteuttanut avoimia julkisia kuulemisia asetuksen perustana olevista teknisten sääntelystandardien luonnoksista, analysoinut niihin liittyvät mahdolliset kustannukset ja hyödyt sekä pyytänyt neuvoa pankkialan osallisryhmältä, joka on perustettu Euroopan parlamentin ja neuvoston asetuksen (EU) N:o 1093/2010 (4) 37 artiklan nojalla. EPV on kuullut myös Euroopan arvopaperimarkkinaviranomaista ennen tämän asetuksen perustana olevien teknisten standardien luonnosten toimittamista,
                  
               ON HYVÄKSYNYT TÄMÄN ASETUKSEN:
         1 JAKSO
         
            ASIAKKAASEEN KOHDISTUVAN RISKIN K-TEKIJÖIDEN MITTAUSMENETELMÄT
         
         
            1 artikla
            Asiakkaaseen kohdistuvan riskin K-tekijöiden mittausmenetelmät sidonnaisasiamiehiä käyttämällä toteutetuissa sijoituspalveluissa ja -toiminnassa
            Asiakkaaseen kohdistuvan riskin (RtC) K-tekijöiden mittaamiseksi asetuksen (EU) 2019/2033 16 artiklan mukaisesti sijoituspalveluyrityksen on sisällytettävä kyseisen asetuksen 17, 18, 19 ja 20 artiklassa mainittuihin AUM-, CMH-, ASA- ja COH-lukuihin kaikki määrät, jotka liittyvät sijoituspalveluyrityksen sijoituspalveluihin ja -toimintaan, joista huolehtivat sen puolesta toimiviksi rekisteröidyt sidonnaisasiamiehet.
         
         
            2 artikla
            AUM:n mittausmenetelmät ei-harkinnanvaraisissa luonteeltaan jatkuvissa neuvontajärjestelyissä
            
               1.   RcT K -tekijöiden mittaamiseksi asetuksen (EU) 2019/2033 16 artiklan mukaisesti sijoituspalveluyritys ei saa sisällyttää mainitun asetuksen 17 artiklassa tarkoitettuihin hoidettavina oleviin varoihinsa (AUM) mitään omaisuuseriä, jotka liittyvät direktiivin 2014/65/EU liitteessä I olevan B osan 3 kohdassa tarkoitettuihin oheispalveluihin.
            
            
               2.   Mikäli sijoituspalveluyritys tarjoaa ei-harkinnanvaraisia luonteeltaan jatkuvia neuvontajärjestelyitä toiselle finanssialan yhteisölle, joka ottaa vastatakseen harkinnanvaraisen salkunhoidon, sen on sisällytettävä asetuksen (EU) 2019/2033 17 artiklassa tarkoitettuihin hoidettavina oleviin varoihinsa kaikki omaisuuserät, jotka liittyvät kyseisiin ei-harkinnanvaraisiin neuvontajärjestelyihin.
            
         
         
            3 artikla
            AUM:n mittausmenetelmät harkinnanvaraisessa salkunhoidossa
            Asetuksen (EU) 2019/2033 17 artiklan soveltamiseksi kuukausittain hoidossa olevat kokonaisvarat on mitattava kaikkien seuraavien mukaisesti:
            
                        a)
                     
                     
                        laskelman on sisällettävä rahoitusvälineiden arvo, joka lasketaan käypään hintaan sovellettavien tilinpäätösstandardien mukaisesti;
                     
                  
                        b)
                     
                     
                        rahoitusvälineet, joiden käypä arvo on negatiivinen, on sisällytettävä absoluuttiseen arvoon;
                     
                  
                        c)
                     
                     
                        laskelman on sisällettävä käteisvarat lukuun ottamatta hallussa olevien asiakasrahojen (CMH) sisältämiä määriä tämän asetuksen 4 artiklan mukaisesti.
                     
                  
         
            4 artikla
            CMH:n mittausmenetelmät
            Asetuksen (EU) 2019/2033 18 artiklan soveltamiseksi CMH:n mittauksen on perustuttava seuraaviin:
            
                        a)
                     
                     
                        saldot, joita sijoituspalveluyritys käyttää sisäisissä täsmäytyksissään;
                     
                  
                        b)
                     
                     
                        sijoituspalveluyrityksen kirjanpidossa olevat arvostukset.
                     
                  
         
            5 artikla
            ASA:n mittausmenetelmät
            Asetuksen (EU) 2019/2033 19 artiklan soveltamiseksi kaikkien päivän aikana säilytettävinä ja hallinnoitavina olevien varojen (ASA) mittauksen on sisällettävä kaikki säilytettävinä ja hallinnoitavina olevat asiakkaiden rahoitusvälineet, jotka lasketaan käypään hintaan sovellettavien tilinpäätösstandardien mukaisesti. Siitä jätetään pois tämän asetuksen 4 artiklassa tarkoitettu CMH.
         
         
            6 artikla
            Toimeksiantojen toteuttamisen mittausmenetelmät COH:n laskennassa
            
               1.   K-COH:n laskemiseksi asetuksen (EU) 2019/2033 20 artiklan mukaisesti sijoituspalveluyrityksen on otettava käsiteltävinä olevien asiakastoimeksiantojen (COH) laskelmaan mukaan asiakastoimeksianto hetkellä, jolloin se on saanut vahvistuksen toteutuneesta kaupasta ja tiedon hinnasta.
            
            
               2.   Jos sijoituspalveluyritys toteuttaa asiakkaan puolesta toimeksiannon, jonka se on saanut toiselta sijoituspalveluyritykseltä, kyseinen toimeksianto on toteuttavan sijoituspalveluyrityksen COH:n laskelmassa sisällytettävä sen toimeksiantojen kokonaismäärään, jolla mitataan asiakastoimeksiantojen toteutumista, ja poistettava se sen kokonaismäärästä, jolla mitataan toimeksiantojen vastaanottoa ja välitystä.
            
         
         
            7 artikla
            Toimeksiantojen vastaanoton ja välityksen mittausmenetelmät COH:n laskennassa
            
               1.   K-COH:n laskemiseksi asetuksen (EU) 2019/2033 20 artiklan mukaisesti sijoituspalveluyrityksen on asiakastoimeksiannon vastaanotettuaan tai välitettyään sisällytettävä kyseinen toimeksianto laskelmaan hetkellä, jolloin sijoituspalveluyritys välittää toimeksiannon toiselle sijoituspalveluyritykselle tai sen toteuttavalle meklarille.
            
            
               2.   Sijoituspalveluyritys ei saa sisällyttää COH:n mittaukseen vastaanottamiaan tai välittämiään toimeksiantoja, jos se yhdistää kahden tai useamman sijoittajan näiden välisen kaupan aikaan saamiseksi, kuten yritysrahoitus- tai pääomasijoitustoiminnassa.
            
            
               3.   Jos sijoituspalveluyritys sisällyttää COH:n mittaukseen vastaanotetut ja välitetyt toimeksiannot, sen on käytettävä toimeksiannoissa olevia hintoja. Jos toimeksianto ei sisällä hintaa, kuten rajahintatoimeksiannon tapauksessa, sijoituspalveluyrityksen on käytettävä rahoitusvälineen välityspäivän markkinahintaa.
            
            
               4.   COH:n mittaukseen ei oteta mukaan osto- ja myynti-intressejä, jotka sijoituspalveluyritys on koonnut monenkeskisen tai organisoidun kaupankäyntijärjestelmän ylläpitämiseksi direktiivin 2014/65/EU 4 artiklan 1 kohdan 22 ja 23 alakohdan mukaisesti.
            
         
         
            8 artikla
            Käteiskauppojen mittausmenetelmät COH:n laskennassa
            
               1.   COH:n mittaamiseksi asetuksen (EU) 2019/2033 20 artiklan mukaisesti sijoituspalveluyrityksen on laskettava käteiskaupoiksi kaikki liiketoimet, joissa vastapuoli ryhtyy kauppoihin, joiden kohteena on jokin seuraavista:
               
                           a)
                        
                        
                           siirtokelpoiset arvopaperit
                        
                     
                           b)
                        
                        
                           rahamarkkinavälineet
                        
                     
                           c)
                        
                        
                           yhteissijoitusyritysten osuudet
                        
                     
                           d)
                        
                        
                           pörssilistatut optiot.
                        
                     
            
               2.   Pörssilistatun option COH:n mittaamiseksi sijoituspalveluyrityksen on käytettävä kyseisen option toteutuksessa käytettyä option preemiota.
            
         
         
            9 artikla
            Johdannaisten mittausmenetelmät COH:n laskennassa
            COH:n mittaamiseksi asetuksen (EU) 2019/2033 20 artiklan mukaisesti johdannaisten osalta johdannaissopimuksen nimellisarvo on määritettävä kyseisen asetuksen 29 artiklan 3 kohdan mukaisesti.
         
         2 JAKSO
         
            YRITYKSEEN KOHDISTUVAN RISKIN K-TEKIJÖIDEN MITTAUSMENETELMÄT
         
         
            10 artikla
            Käteiskauppojen mittausmenetelmät DTF:n laskennassa
            
               1.   Päivittäisen kaupankäyntivirran (DTF) mittaamiseksi asetuksen (EU) 2019/2033 33 artiklan mukaisesti käteiskauppojen osalta sijoituspalveluyrityksen on laskettava käteiskaupoiksi kaikki liiketoimet, joissa vastapuoli käy kauppaa jollakin seuraavista:
               
                           a)
                        
                        
                           siirtokelpoiset arvopaperit
                        
                     
                           b)
                        
                        
                           rahamarkkinavälineet
                        
                     
                           c)
                        
                        
                           yhteissijoitusyritysten osuudet
                        
                     
                           d)
                        
                        
                           pörssilistatut optiot.
                        
                     
            
               2.   Pörssilistatun option DTF:n mittaamiseksi sijoituspalveluyrityksen on käytettävä kyseisen option toteutuksessa käytettyä option preemiota.
            
         
         
            11 artikla
            Johdannaisten mittausmenetelmät DTF:n laskennassa
            DTF:n mittaamiseksi asetuksen (EU) 2019/2033 33 artiklan mukaisesti johdannaisten osalta johdannaissopimuksen nimellisarvo on määritettävä kyseisen asetuksen 29 artiklan 3 kohdan mukaisesti.
         
         
            12 artikla
            Voimaantulo
            Tämä asetus tulee voimaan kahdentenakymmenentenä päivänä siitä, kun se on julkaistu Euroopan unionin virallisessa lehdessä.
            
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 22 päivänä syyskuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 314, 5.12.2019, s. 1.
         
            (2)  Euroopan parlamentin ja neuvoston asetus (EU) N:o 575/2013, annettu 26 päivänä kesäkuuta 2013, luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta (EUVL L 176, 27.6.2013, s. 1).
         
            (3)  Euroopan parlamentin ja neuvoston direktiivi 2014/65/EU, annettu 15 päivänä toukokuuta 2014, rahoitusvälineiden markkinoista sekä direktiivin 2002/92/EY ja direktiivin 2011/61/EU muuttamisesta (EUVL L 173, 12.6.2014, s. 349).
         
            (4)  Euroopan parlamentin ja neuvoston asetus (EU) N:o 1093/2010, annettu 24 päivänä marraskuuta 2010, Euroopan valvontaviranomaisen (Euroopan pankkiviranomainen) perustamisesta sekä päätöksen N:o 716/2009/EY muuttamisesta ja komission päätöksen 2009/78/EY kumoamisesta (EUVL L 331, 15.12.2010, s. 12).